Ga̱a ne̱ cataj uún Jesús rihaan nij xrej ata̱ suun noco̱o do̱ꞌ,
rihaan nij síí fariseo do̱ꞌ a:
―Ase vaa yaꞌan chuguu̱n vaa ꞌu̱nj rihaan soj si̱j ma̱n rihaan chumii̱ nihánj ado̱nj.
Dan me se síí noco̱ꞌ manj roꞌ,
se̱ cachéé soꞌ rej rmi̱ꞌ maꞌ.
ꞌU̱nj roꞌ,
me yaꞌan chuguu̱n cache̱e̱ ga̱ soꞌ,
ne̱ xca̱j soꞌ cuentá me rej vaj soꞌ,
qui̱ꞌyáj,
ne̱ cheꞌé dan ga̱a̱ iꞌna̱ꞌ ya̱ nimán soꞌ nu̱ꞌ cavii nu̱ꞌ caꞌanj ado̱nj ―taj Jesús rihaan nij soꞌ a.
Cheꞌé dan cataj nij síí fariseo rihaan soꞌ a:
―Tza̱j ne̱ ina̱nj ma̱ꞌán so̱ꞌ me síí taj xnaꞌanj cheꞌé ma̱ꞌán so̱ꞌ á.
Né na̱na̱ ya̱ me nana̱ aꞌmii so̱ꞌ cheꞌé ma̱ꞌán so̱ꞌ a̱ maꞌ ―taj nij síí fariseo rihaan Jesús a.
Ga̱a ne̱ cataj Jesús rihaan nij soꞌ a:
―Nda̱ꞌ se ma̱ꞌanj me síí aꞌmii cheꞌej,
tza̱j ne̱ ya̱ vaa snana̱j na̱nj á.
ꞌO̱ se neꞌenj me rej cavij,
ne̱ neꞌenj me rej caꞌa̱nj ꞌu̱nj ado̱nj.
Ne̱ xa̱ꞌ soj,
tza̱j ne̱ ne neꞌen soj me rej cavij ne neꞌen soj me rej caꞌa̱nj ꞌu̱nj a̱ maꞌ.
Xa̱ꞌ soj,
tza̱j ne̱ aꞌneꞌ soj cacunꞌ cheꞌé ina̱nj se vaa ruviꞌ rihaan soj na̱nj ado̱nj.
Tza̱j ne̱ ꞌu̱nj me se ne aꞌnéꞌ ꞌu̱nj cacunꞌ cheꞌé da̱j ꞌyaj a̱ ꞌó yuvii̱ maꞌ.
Tza̱j ne̱ caꞌve̱e se caꞌne̱ꞌ ꞌu̱nj cacunꞌ da̱j ꞌyaj yuvii̱,
tza̱j ne̱ ya̱ xcaj ꞌu̱nj cuentá cheꞌé cacunꞌ tumé yuvii̱ ado̱nj.
Dan me se né o̱rúnꞌ ꞌu̱nj me síí xcaj cuentá cheꞌé yuvii̱ maꞌ.
ꞌO̱ se vaa Réj síí caꞌnéé manj rihaan chumii̱ nihánj,
ne̱ soꞌ me síí racuíj manj ado̱nj.
Ne̱ rihaan stucua̱nj Moisés tucuáán noco̱ꞌ soj nó nana̱ taj se vaa sese cuya̱a̱n vaa nana̱ aꞌmii vi̱j ro̱j soꞌ,
ne̱ ya̱ vaa snana̱ ro̱j soꞌ ado̱nj.
Dan me se ꞌu̱nj me síí taj xnaꞌanj cheꞌé ma̱ꞌanj,
ne̱ taj xnaꞌanj Réj síí caꞌnéé manj uún ado̱nj ―taj Jesús rihaan nij soꞌ a.
Cheꞌé dan xnáꞌanj nij soꞌ man Jesús,
cataj nij soꞌ a:
―Me rej ne réé so̱ꞌ ga̱ ―taj nij soꞌ a.
Ga̱a ne̱ cataj Jesús a:
―Ne neꞌen uxrá soj manj do̱ꞌ,
man Réj do̱ꞌ maꞌ.
ꞌO̱ se sese neꞌen ya̱ soj manj,
ne̱ neꞌen soj man Réj uún tza̱j ado̱nj ―taj Jesús rihaan nij soꞌ a.
Nu̱ꞌ nihánj me nana̱ tucuꞌyón Jesús ga̱a canicunꞌ soꞌ rej ya̱nj nuvií noco̱o rej rqué nij yuvii̱ saꞌanj rihaan Yaꞌanj a.
Ne̱ taj va̱j yuvii̱ taꞌaa man soꞌ a̱ maꞌ.
ꞌO̱ se ataa quisi̱j güii caꞌve̱e quiꞌya̱j nii sayuun man Jesús na̱nj ado̱nj.
Cheꞌé dan cataj uún Jesús rihaan nij síí uun chij rihaan nij yuvii̱ israelitá a:
―ꞌU̱nj nihánj me se cavi̱i̱ ꞌu̱nj caꞌa̱nj ꞌu̱nj,
ga̱a ne̱ nano̱ꞌ soj manj a.
Tza̱j ne̱ asa̱ꞌ caviꞌ soj,
ne̱ ꞌo̱ quita̱j nu̱ꞌ cacunꞌ tumé soj xráá soj,
ne̱ se̱ guun nucua̱j soj cuchi̱ꞌ soj rej caꞌa̱nj ꞌu̱nj maꞌ ―taj Jesús rihaan nij soꞌ a.
Cheꞌé dan xnáꞌanj nij síí uun chij rihaan nij yuvii̱ israelitá man tuviꞌ nij soꞌ,
cataj nij soꞌ a:
―Ticavi̱ꞌ soꞌ man maꞌa̱n soꞌ,
rá soj naꞌ.
Cheꞌé dan cataj soꞌ se vaa se̱ guun nucua̱j níꞌ cuchi̱ꞌ níꞌ rej caꞌa̱nj soꞌ,
rá soj naꞌ ―taj nij soꞌ,
xnáꞌanj nij soꞌ man tuviꞌ nij soꞌ a.
Ga̱a ne̱ cataj Jesús rihaan nij soꞌ a:
―Soj roꞌ,
me síí avii rej nica̱ꞌ,
ne̱ ꞌu̱nj roꞌ,
me síí avii rej xta̱ꞌ a.
Soj roꞌ,
me síí ma̱n rihaan chumii̱ nihánj,
tza̱j ne̱ né si̱j ma̱n rihaan chumii̱ nihánj mej maꞌ.
Cheꞌé dan cataj xnaꞌanj ꞌu̱nj rihaan soj se vaa asa̱ꞌ caviꞌ soj,
ne̱ ꞌo̱ quita̱j nu̱ꞌ cacunꞌ tumé soj xráá soj na̱nj ado̱nj.
ꞌO̱ se sese se̱ cuchumán rá soj se vaa mé ꞌu̱nj síí a̱j cataj xnaꞌanj ꞌu̱nj rihaan soj se vaa mej,
ne̱ asa̱ꞌ caviꞌ soj,
ne̱ ꞌo̱ quita̱j nu̱ꞌ cacunꞌ tumé soj xráá soj na̱nj ado̱nj ―taj Jesús rihaan nij soꞌ a.
Cheꞌé dan xnáꞌanj nij soꞌ man Jesús,
cataj nij soꞌ a:
―Me síí mé so̱ꞌ ga̱ ―taj nij soꞌ,
xnáꞌanj nij soꞌ man Jesús a.
Ga̱a ne̱ cataj Jesús rihaan nij soꞌ a:
―A̱j cataj xnaꞌanj ꞌu̱nj rihaan soj asino ya̱a̱n me si̱j mej ado̱nj.
Vaa ndoꞌo nana̱ no̱ xcúnj caꞌmi̱j cheꞌé soj,
ne̱ no̱ xcúún uxraj ya̱ caꞌne̱ꞌ ꞌu̱nj cacunꞌ cheꞌé soj na̱nj á.
Dan me se síí caꞌnéé manj,
tza̱j ne̱ ina̱nj nana̱ ya̱ aꞌmii soꞌ,
ne̱ ina̱nj nana̱ caꞌmii soꞌ cunoj me nana̱ taj xnaꞌanj ꞌu̱nj rihaan soj si̱j ma̱n rihaan chumii̱ nihánj ado̱nj ―taj Jesús rihaan nij soꞌ a.
Tza̱j ne̱ ne queneꞌe̱n nij soꞌ se vaa caꞌmii Jesús cheꞌé Rej soꞌ Yaꞌanj si̱j caꞌnéé man Jesús a̱ maꞌ.
Cheꞌé dan cataj Jesús rihaan nij soꞌ a:
―Asa̱ꞌ quisíj naxca̱j soj mán ꞌu̱nj cano̱j rihaan rcutze̱,
ga̱a ne̱ xca̱j ya̱ soj cuentá se vaa ya̱ ya̱ Si̱j Caꞌnéé Yaꞌanj Ni̱caj Yuꞌunj man Yuvii̱ mej ado̱nj.
Ne̱ ne ꞌyáá ꞌu̱nj se vaa avii ina̱nj raa̱ ma̱ꞌanj maꞌ.
ꞌO̱ se aꞌmii ꞌu̱nj nda̱a vaa tucuꞌyón Réj manj ado̱nj.
Ne̱ soꞌ me síí caꞌnéé manj rihaan soj,
ne̱ ꞌo̱ nicunꞌ soꞌ ga̱ ꞌu̱nj,
ne̱ a̱ doj ne ta̱náj yaníj soꞌ manj a̱ maꞌ.
ꞌO̱ se ꞌyáá ꞌu̱nj ina̱nj se vaa me rá maꞌa̱n soꞌ qui̱ꞌyáj ado̱nj ―taj Jesús rihaan nij soꞌ a.
Ga̱a quisíj caꞌmii Jesús nana̱ vaa da̱nj,
ga̱a ne̱ cuchumán rá queꞌe̱e̱ ndoꞌo yuvii̱ niꞌya̱j nij soꞌ man Jesús a.